b"\n_START_ARTICLE_\nBibbidi-Bobbidi-Boo (sang)\n_START_PARAGRAPH_\n\xc2\xabBibbidi-Bobbidi-Boo\xc2\xbb (ogs\xc3\xa5 kalt \xc2\xabThe Magic Song\xc2\xbb) er en amerikansk noveltysang med melodi og tekst av Al Hoffman, Mac David og Jerry Livingston. Den ble skrevet i 1948 og ble introdusert i Disney-tegnefilmen Askepott (Cinderella) fra 1950, hvor den ble fremf\xc3\xb8rt av skuespilleren Verna Felton med stemmen til Den gode fe._NEWLINE_Ilene Woods and The Woodsmen with Harold Mooney and His orchestra spilte inn sangen i Hollywood 26. oktober 1949. Den ble utgitt p\xc3\xa5 RCA Victor 31-0013B (i USA), p\xc3\xa5 His Master's Voice B\xc2\xa09970, p\xc3\xa5 His Master's Voice SG\xc2\xa0271, p\xc3\xa5 His Master's Voice HM\xc2\xa02756, JK\xc2\xa02678 og p\xc3\xa5 His Master's Voice A.L.\xc2\xa03109 (sistnevnte i Norge)._NEWLINE_En innspilling med Perry Como and The Fontaine Singers with Mitchell Ayres and his Orchestra var den mest popul\xc3\xa6re. Den ble spilt inn 7. november 1949 og utgitt av RCA Victor Records p\xc3\xa5 78-plate (med katalognummer 20-3607B) og p\xc3\xa5 single (med katalognummer 47-3113-B). Den andre siden var \xc2\xabA Dream Is a Wish Your Heart Makes\xc2\xbb. Den samme platen ble utgitt i Storbritannia av EMI p\xc3\xa5 His Master's Voice-etiketten med katalognummer B\xc2\xa09961. Den ble ogs\xc3\xa5 utgitt p\xc3\xa5 His Master's Voice HM\xc2\xa02730, p\xc3\xa5 his Master's Voice X\xc2\xa07279, p\xc3\xa5 His Master's Voice SAB\xc2\xa08, p\xc3\xa5 His Master's Voice IP\xc2\xa0615 og p\xc3\xa5 His Master's Voice A.L.\xc2\xa03108 (sistnevnte i Norge)._NEWLINE_En innspilling med Jo Stafford og Gordon MacRae ble utgitt av Columbia Records med katalognummer 782. Den andre siden var \xc2\xabEchoes\xc2\xbb.\n_START_SECTION_\nNorske versjoner\n_START_PARAGRAPH_\nGunnar Kaspersen og Rolf Just Nilsen har skrevet norske tekster. Kaspersens versjon b\xc3\xa6rer tittelen \xc2\xabSimsala-simsala-bim\xc2\xbb. Just Nilsens versjon heter \xc2\xabBibbedi-Bobbedi-Boo\xc2\xbb.\n_START_SECTION_\nTeksten\n_START_PARAGRAPH_\nSangens tekst, i likhet med tittelen, utgj\xc3\xb8res nesten helt av nonsens. Innspillingen fra 1948 har flere ekstra linjer som ikke ble anvendt i filmversjonen, innbefattet \xc2\xabIf your mind is in a dither, and your heart is in a haze, I'll haze you dither, and dither your haze, with a magic phrase\xc2\xbb og \xc2\xabIf you're chased around by trouble, and followed by a jinx, I'll jinx your trouble, and trouble your jinx, in less than forty winkx\xc2\xbb. Tempoet til de ulike innspillingene er ogs\xc3\xa5 vidt forskjellig.\n_START_SECTION_\nParodier og ordspill\n_START_PARAGRAPH_\nAkira Toriyama, skaper av den popul\xc3\xa6re anime- og mangafranchisen Dragon Ball, har forklart at han er fan av Disney-filmer. Som et resultat av hans fanatisme har Toriyama skapt tre figurer i sin Dragon Ball-serie som er oppkalt etter denne sangen: En ond trollmann kalt Bibbidi, hans s\xc3\xb8nn Bobbidi og en mektig demon kalt Buu. De fleste japanske handelsvarene staver Buus navn som det korrekte Boo, som i sangen._NEWLINE_Sangen ble ogs\xc3\xa5 parodiert i episoden Narfily Ever After av Pinky, Elmyra & the Brain, en parodi p\xc3\xa5 Askepott."